बोपन्ना-कुरैशी ने जीता जर्मनी एटीपी खिताब  
इस भारतीय पाक जोड़ी ने एक घंटे 19 मिनट तक चले मुकाबले में हालैंड और कनाडा के प्रतिद्वंद्वियों को  शिकस्त दी।
शीर्ष वरीय रोहन बोपन्ना और आयसम उल हक कुरैशी की जोड़ी ने रविवार को जर्मनी के हाले में गैरी वेबर टेनिस ओपन के फाइनल में रोबिन हासे और मिलोस राओनिक की जोड़ी पर 7-6, 3-6, 11-9 से जीत दर्ज कर सत्र का अपना एटीपी खिताब हासिल किया।  इस भारतीय पाक जोड़ी ने एक घंटे 19 मिनट तक चले मुकाबले में हालैंड और कनाडा के प्रतिद्वंद्वियों को शिकस्त दी। बोपन्ना-कुरैशी को इस जीत से विम्बलडन ग्रैंडस्लैम में काफी फायदा मिलेगा।  यह बोपन्ना के कैरियर का तीसरा एटीपी विश्व टूर युगल खिताब है। उन्होंने पिछले साल कुरैशी के साथ मिलकर जोहानिसबर्ग में और 2008 में लास एंजिल्स में अमेरिका के एरिक बुटोराक के साथ युगल खिताब जीता था।  जोहानिसबर्ग में जीत दर्ज करने के अलावा वह छह बार फाइनल में पहुंच चुके हैं। अटलांटा प्रतियोगिता के अलावा कुरैशी अमेरिकी ओपन समेत सभी टूर्नामेंट में उनके जोड़ीदार थे। यह उनका नौंवा एटीपी विश्व टूर युगल फाइनल था।